ভয়াবহ ভূমিকম্প ইন্দোনেশিয়ায়! কম্পনের মাত্রা ৬.৬

ওয়েব ডেস্ক : ফের ভূমিকম্প (Earthquake) ইন্দোনেশিয়ায় (Indonesia)। রিখটার স্কেলে কম্পনের মাত্রা ৬.৬। তবে এই কম্পনের জেরে কারোর প্রাণহানির ঘটনা ঘটেনি বলে খবর। ফলে গত দু’সপ্তাহের মধ্যে এ নিয়ে দ্বিতীয়বার কেঁপে উঠল এই দীপরাষ্ট্র। কম্পনের পর সুনামির আশঙ্কা করা হয়েছিল। তবে বিশেষজ্ঞদের তরফে সেই আশঙ্কা খারিজ করা হয়েছে।

জানা যাচ্ছে, ভূমিকম্পের কেন্দ্রস্থল ছিল ইন্দোনেশিয়া (Indonesia) বান্দা এলাকার সমুদ্রতল থেকে ১৩৭ কিলোমিটার গভীরে। প্রশান্ত মহাসাগরের ‘রিং অফ ফায়ার’-এর ওপর অবস্থিত হওয়ায় ইন্দোনেশিয়া প্রতিনিয়ত ভয়াবহ ভূমিকম্প (Earthquake) এবং আগ্নেয়গিরির অগ্ন্যুৎপাতের ঝুঁকিতে থাকে। বিভিন্ন টেকটোনিক প্লেটের জটিল সংযোগস্থলের উপর এই দেশটি অবস্থান করায় প্রায়শই এখানে শক্তিশালী কম্পন অনুভূত হয় এবং আগ্নেয়গিরি সক্রিয় হয়ে ওঠে। বান্দা সাগর, তিমুর, মোলুক্কা সাগর এবং বার্ডস হেড প্লেটগুলি হল পৃথিবীর সবথেকে জটিল ভূতাত্ত্বিক পরিবেশগুলির মধ্যে একটি।

আরও খবর : কেনিয়ায় ভয়াবহ বিমান দুর্ঘটনা, ১২ পর্যটকের মৃত্যু

সমুদ্রের নিচে প্লেটের সংঘর্ষের কারণে প্রায়শই সুনামি হওয়ার আশঙ্কা থাকে। ২০০৪ সালে সুমাত্রায় ৯.১ মাত্রার ভূমিকম্পের (Earthquake) ফলে ভয়াবহ সুনামি হয়েছিল। যা বহু মানুষের প্রাণ কেড়ে নিয়েছিল। তবে এবারের ভূমিকম্পে তেমন হতাহতের খবর পাওয়া যায়নি। সুনামির সতর্কতা জারি করা হলেও, পরে তা খারিজ করা হয়।

এর আগে গত ১৫ অক্টোবর ইন্দোনেশিয়ার (Indonesia) পাপুয়া প্রদেশে ৬.৭ মাত্রার একটি ভূমিকম্প হয়েছিল। কম্পনটি হয়েছিল আবেপুরা শহর থেকে প্রায় ২০০ কিলোমিটার দূরে। যেখানে বাস ছিল ৬২ হাজারের বেশি মানুষের। তবে সেই ভয়াবহ ভূমিকম্পে বাড়িঘর ক্ষতিগ্রস্ত হলেও প্রাণহানির কোনও ঘটনা ঘটেনি।